Document ID: /roh_data/filtered/fineweb-2-filterrobots_roh.jsonl.gz/20112

I dettia bleras bunas purschidas per parents che che tgiran lur confamigliars, di Iris Hess-Lanfranchi, la presidenta da Curvita – l'associaziun per parents che tgiran. La glieud na sappia dentant savens betg ch'i dettia talas purschidas e nua ch'ins possia ir per agid. Perquai ha ella fundà la Curvita che duai gidar parents che tgiran lur parents.
Nus vulain dapli qualitad da vita per parents che tgiran – per ch'els na vegnian betg malsauns.
Curvita vul cunzunt er dar ina vusch a parents che tgiran e quai saja gartegià bain en ils dus onns ch'i dat uss l'uniun. La finala èsi ina problematica che pertutga blers e po baud u tard tutgar mintgin da nus en ina furma u l'autra. Perquai è Iris Hess-Lanfranchi cuntenta ch'igl è vegnì conscient a la politica ch'i dat quella problematica e ch'ella prenda mesiras.
Il Cussegl federal ha per exempel preschentà in pachet da mesiras che prevesa tranter auter che geniturs che tgiran in uffant cun impediment u suenter in accident survegnan vacanzas pajadas, sumegliant ad in congedi da maternitad. Ed er la politica chantunala vul preschentar proximamain in plan d'acziun cun diversas mesiras. La buna veglia saja qua, è Iris Hess-Lanfranchi persvasa. Uss saja la dumonda, tge ch'è lura propi er pussaivel finanzialmain.
RR actualitad 07:00